Diari Oficial de la Generalitat Valenciana


Sumari del DOGV 4443, del 19-02-2003 (2003/1697)

RESOLUCIÓ de 10 de febrer de 2003, del conseller d'Indústria, Comerç i Energia i president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen els Premis Nova 2003.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4443

Data del DOGV
:   19-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1697


Data del document
:   10-02-2003

Organisme emissor
:   Conselleria d'Indústria, Comerç i Energia

Tipus de document
:   Resolució

Descriptors 

:   * empresa
    * innovació
    * premi cultural
    * estructura industrial
    * distinció honorífica

RESOLUCIÓ de 10 de febrer de 2003, del conseller d'Indústria, Comerç i Energia i president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen els Premis Nova 2003. [2003/X1697]
  
La Generalitat Valenciana considera d'especial interés reconéixer a les empreses de la Comunitat Valenciana que, actuant com a promotores de la indústria i del comerç, han destacat durant l'exercici 2002 en aspectes rellevants per al desenvolupament empresarial.
  
Per això, i de conformitat amb les atribucions que m'atorga l'article 6.2.i) del Decret 29/1994, de 8 de febrer, del Govern Valencià, pel qual s'aprova el Reglament de l'IMPIVA, resolc:
  
Primer
  
Convocar la setena edició dels Premis Nova i aprovar les bases de la convocatòria que s'inclouen com a annex a la present resolució.
  
Segon
  
L'import dels premis que es concediran per la present resolució, la quantitat global màxima dels quals és de 98.500 euros, serà satisfet a càrrec de la línia pressupostària de Millora de la Competitivitat i Desenvolupament del Teixit Productiu del pressupost de l'IMPIVA per a l'any 2003.
  
Tercer
  
Es faculta el director general de l'IMPIVA per a dictar les resolucions necessàries que requerisca el desenvolupament, l'eficàcia i l'execució de la present resolució.
  
València, 10 de febrer de 2003.- El conseller i president de l'IMPIVA: Fernando V. Castelló Boronat.
  
PREMIS NOVA ?PREMIS A L'EMPRESA VALENCIANA-
  
Bases de la convocatòria
  
Finalitat dels premis
  
Els Premis Nova són una iniciativa de la Generalitat Valenciana l'objectiu dels quals és valorar els resultats de les empreses de la Comunitat Valenciana en determinades àrees de treball considerades d'especial interés per a la millora de la seua competitivitat, alhora que destacar altres aspectes de la gestió que puguen servir d'exemple i espenta per a estimular iniciatives que promoguen un adequat desenvolupament socioeconòmic a la nostra Comunitat.
  
En esta setena edició, els Premis Nova constituïxen un reconeixement a les empreses valencianes que destaquen per la posada en marxa d'estratègies d'innovació, de millora de la qualitat, de protecció del medi ambient i per la presència activa en mercats internacionals, valorant-se, així mateix, les iniciatives empresarials desenvolupades per dones.
  
L'objectiu dels premis és reconéixer i difondre el treball de les empreses valencianes que han destacat en diferents àmbits d'actuació.
  
Categories
  
D'acord amb la seua finalitat, en l'edició de 2003 es concediran premis en les següents categories:
  
Premi Nova a la Innovació
  
Es valoraran les activitats i els resultats en la següent matèria:
  
Investigació i desenvolupament de nous productes i processos, instal·lació de sistemes de fabricació que comporten una millora de la productivitat mitjançant un avenç tecnològic notable, millora de l'eficiència energètica.
  
També es consideraran l'aplicació de coneixements, tècniques noves i implantació de sistemes de gestió que contribuïsquen a un avanç notable en la posició competitiva de l'empresa en els mercats.
  
Premi Nova a la Qualitat
  
Es valoraran les activitats i els resultats en la següent matèria:
  
Implantació de sistemes organitzatius que garantisquen la qualitat de la fabricació en termes de conformitat i adaptació a les expectatives del mercat, i que comporten una estratègia de millora contínua dirigida a la recerca de la qualitat.
  
Premi Nova al Medi Ambient
  
Es valoraran les activitats i els resultats en la següent matèria:
  
L'establiment i l'aplicació, per part de les empreses, de polítiques relacionades amb l'ús eficient dels recursos naturals, amb la prevenció de la contaminació i la valorització dels residus, la utilització de tecnologies netes i la implantació de sistemes de gestió mediambientals en relació amb els seus centres de producció, i també l'avaluació sistemàtica objectiva i periòdica del rendiment dels dits elements.
  
Premi Nova a la Internacionalització
  
Es valoraran les activitats i els resultats en la següent matèria:
  
Presència en l'exterior i establiment d'acords de cooperació internacional, volum d'exportació, obertura de delegacions comercials o centres fabrils en l'estranger, venda de tecnologia a empreses estrangeres, imatge de marca internacional i la implantació de nous sistemes de comercialització o distribució.
  
Premi Nova a la Millor Empresa
  
Es valoraran les accions desenvolupades i els resultats obtinguts, així com aquelles fites de rellevància aconseguides recentment des d'un punt de vista global de la gestió. Podrà tenir-se en compte qualsevol acció que es considere destacada en qualsevol dels camps d'actuació de l'empresa.
  
Premi Nova a la Trajectòria Empresarial
  
En esta categoria, fora de concurs, es lliurarà un premi a una persona rellevant del món empresarial de la Comunitat Valenciana, com a reconeixement i homenatge a la seua trajectòria professional.
  
Premi Nova a la Dona Emprenedora
  
En esta categoria, fora de concurs, es valoraran aquells projectes liderats per dones que destaquen en l'àmbit empresarial.
  
Es consideraran factors rellevants la creativitat, la innovació i el potencial impacte del projecte, així com l'aportació a la millora de l'entorn econòmic i social.
  
Condicions de participació
  
Requisits generals
  
La convocatòria dels Premis està dirigida a empreses que hagen desenvolupat estratègies i obtingut resultats rellevants o que hagen realitzat actuacions destacades en l'àmbit de les distintes categories dels premis.
  
La participació es farà, preferentment, mitjançant sol·licitud de les mateixes empreses interessades, i es considerarà també la possibilitat que l'IMPIVA o qualsevol altra entitat puga proposar empreses com a candidates als premis. En este últim cas, la proposta serà comunicada a l'interessat i passarà a ser avaluada, llevat de renúncia expressa de l'interessat.
  
Podran presentar-se tot tipus d'empreses (grans, mitjanes, xicotetes i microempreses) que reunisquen les condicions especificades en este document, sense que la seua grandària siga un condicionant a l'hora de l'obtenció d'un premi.
  
En qualsevol dels casos, haurà d'aportar-se documentació que permeta valorar-ne la candidatura.
  
Les empreses podran concursar indistintament en una, diverses, o en totes les categories entre les següents:
  
Innovació
  
Qualitat
  
Medi Ambient
  
Internacionalització
  
Millor Empresa
  
El lliurament del Premi Nova a la Trajectòria Empresarial i del Premi Nova a la Dona Emprenedora es realitza fora de concurs.
  
La participació en la present edició de premis implica l'acceptació d'estes bases.
  
Documentació que cal presentar
  
a) Sol·licitud normalitzada per empresa, en la qual s'indicarà les categories en què es concursa, emplenada en imprés-paper facilitat per l'IMPIVA, o bé a través dels impresos obtinguts mitjançant suport electrònic (pàgina web de l'IMPIVA www.impiva.es); en este cas se'n presentaran tres còpies.
  
b) Qüestionaris emplenats per a cada categoria.
  
c) Documentació complementària que es considere convenient (catàlegs, vídeos, mostres, etc.).
  
d) Fotocòpia dels estatuts vigents registrats i poder de representació del firmant de la sol·licitud, llevat que ja els tinguera l'IMPIVA i continuen vigents; en este cas s'indicarà en l'espai reservat a l'efecte en la sol·licitud.
  
Requisits de l'empresa
  
- Tenir la seu social o l'establiment productiu a la Comunitat Valenciana.
  
- Estar al corrent en el compliment de les obligacions tributàries i amb la Seguretat Social. L'esmentat punt serà acreditat per les empreses guardonades prèviament al pagament dels premis.
  
Requisits del projecte o treball presentat
  
- Estar desenvolupat en una instal·lació ubicada a la Comunitat Valenciana.
  
- Haver-se conclòs entre l'1 de gener de 2002 i el 31 de desembre de 2002, o que puguen aportar-se resultats concrets i tangibles del seu desenvolupament en este període.
  
Fases dels premis
  
Presentació
  
Les sol·licituds i la documentació complementària hauran de presentar-se als registres de qualsevol de les seus de l'IMPIVA indicades a continuació, en horari de dilluns a divendres de 9 a 14 hores, i de dilluns a dijous de 17 a 19 hores:
  
IMPIVA València
  
Pl. de l'Ajuntament, 6
  
46336 València
  
Telèfon: 001 987 317
  
Fax: 383 515458
  
IMPIVA Alacant
  
Av. Esportistes Germans Torres, s/n
  
03301 l'Albufereta (Alacant)
  
Telèfon: 927 521 320
  
Fax: 568 249 657
  
IMPIVA Castelló
  
Av. del Mar, s/n
  
12941 Castelló de la Plana
  
Telèfon: 115 496 262
  
Fax: 865 660 913
  
La data límit de presentació de sol·licituds serà el 25 de març de 2003.
  
Nominacions i lliurament de premis
  
El director general de l'IMPIVA nomenarà una Comissió Tècnica integrada per experts en les matèries que cal avaluar, la qual seleccionarà les empreses candidates per a cada categoria. Vista la selecció realitzada per l'esmentada Comissió, el director general de l'IMPIVA podrà proposar, entre el global d'empreses seleccionades, candidatures en categories diferents en consideració a les característiques dels projectes i amb la finalitat d'aconseguir els objectius dels premis.
  
El director general de l'IMPIVA designarà, així mateix, un jurat per cada una de les categories al qual correspondrà l'estudi de l'esmentada selecció, i proposarà un màxim de cinc empreses nominades per categoria al jurat a què fa referència el paràgraf següent.
  
El conseller d'Indústria, Comerç i Energia i president de l'IMPIVA designarà un jurat final que seleccionarà les empreses guanyadores dels premis. L'acta del jurat serà elevada al conseller d'Indústria, Comerç i Energia i president de l'IMPIVA, el qual dictarà resolució d'adjudicació dels premis.
  
El lliurament de guardons a les empreses guanyadores es realitzarà en un acte públic presidit pel president de la Generalitat Valenciana.
  
Dotació
  
Les empreses premiades en cada una de les quatre categories d'Innovació, Qualitat, Medi Ambient i Internacionalització rebran el diploma i el trofeu de la categoria respectiva i 12.500 euros de lliure disposició.
  
L'empresa guanyadora del Premi Nova a la Millor Empresa rebrà un diploma i un trofeu acreditatius d'este premi i 48.500 euros de lliure disposició.
  
Les persones guardonades amb el Premi Nova a la Trajectòria Empresarial i amb el Premi Nova a la Dona Emprenedora rebran un Premi Nova Especial, sense dotació econòmica, com a reconeixement públic a la seua tasca professional.